Susanna M Lingua, Gunstelinge 6: 'n resensie - LitNet
Susanna M Lingua, Gunstelinge 6: 'n resensie
Yolanda Wessels Resensies 2017-08-21
Susanna M Lingua was 'n gewilde Afrikaanse skrywer wat haar toegespits het op liefdesverhale. Alhoewel sy al op 16-jarige ouderdom begin skryf het, is haar eerste manuskrip vir publikasie eers in 1952 aanvaar en dáár het haar loopbaan afgeskop.
Haar romantiese verhale het dikwels op eksotiese plekke afgespeel en haar tweede huwelik was self met 'n Italianer. Volgens bronne het sy 58 boektitels nagelaat by haar afsterwe in 1997.
In die eerste verhaal, Waar die frangipani bloei, is die streng, tradisievaste Portugese edelman Duque Diago de Velira Cervantes in beheer van Braco, 'n rustige dorpie aan die kus van Afrika. Niemand in dié tropiese dorpie met sy pragtige, bloeiende frangipani's sal durf om teen dié edelman te handel nie. Hy is geensins voorbereid op die koms van die vurige, selfstandige Ronelle Dekker wat haar vader op dié Afrika-kusdorpie kom besoek nie. Ronelle kom gou tot die ontdekking dat haar modern lewensuitkyk en kleredrag indruis teen die ongenaakbare Duque se beginsels. Dis nie lank nie of die vonke spat tussen haar en die aantreklike hertog. Dié verhaal het in 1967 die lig gesien by President-Uitgewers.
In Lied van die Isar gaan kuier Tillie Joubert by haar familie in Duitsland nadat sy haar onderwysstudies voltooi het. Daar ontmoet sy die aantreklike baron Ludwig Krafft. Hy raak dadelik smoorverlief op haar en teenstrydig met die tradisies van die Kraffts vra hy haar om te trou, al is sy nie Duitse adelstand nie. Sy weduweesuster, Heidi, wat by hul woon, is nie geneë met dié huwelik nie en probeer hul uitmekaar dryf vanweë haar jaloesie. Dit is in 1976 gepubliseer deur JP van der Walt & Seun.
Jy is my droommeisie is die derde verhaal in Gunstelinge 6. Dit is in 1998 gepubliseer deur JP van der Walt & Seun. Dié spanningsliefdesverhaal handel oor Liza Steenberg se baas, Thys Rademeyer – lank, blond en onweerstaanbaar. Die vraag is, is Liza sy droommeisie of gaan sy sekretaresse hom vang? Liza het die klein plattelandse dorpie, Denneheuwel, verruil vir Johannesburg se stadsliggies en bekom 'n betrekking by 'n vooruitstrewende sakeonderneming. Rademeyer-beleggings se direkteur, Thys Rademeyer, is op soek na sy droommeisie, maar dis 'n ingewikkelde keuse tussen die mooi Liza en sy beeldskone, bekwame sekretaresse.
Gunstelinge 6 is 'n maklike, ontspannende leeservaring en neem jou op reise na verskillende wêrelddele waar jy teruggeneem word in die tyd en deurentyd herinner word watter belangrike, leidende rol liefde en aanvaarding in ons lewens speel.